Ntons yaji komo chꞌinky tuq tkanon te qꞌij Paskw aj eqꞌiꞌ tuq kyitzaꞌ kye aj tijajil Israel,
astilji te Jesus oxik tuj amaqꞌ Jerusalen.
Bꞌix etzaj tkꞌulbꞌaꞌ tuj te Nin Jay Nabꞌil Qtata Dios kye xjal aj nkyekꞌayin tuq wakxh bꞌix karner bꞌix palom,
bꞌix kye kyꞌexbꞌel tmin.
Ya ma xik ten kyaqil nini,
oxik tin jun tasyal bꞌix eꞌetz tlajoꞌ kye kꞌayiyon tukyꞌix kyaloꞌ bꞌix kywakaxh bꞌix owel tkyituꞌ kytumin kye aj nkyekyꞌexbꞌen tuq tmin bꞌix ebꞌajjaw tpoxkꞌaꞌ te kymes.
Bꞌix oxik tqꞌumaꞌ kye aj kꞌayil palom ikxjani:
«Intex etin kyaqil ntzani.
Kꞌon tzꞌok te tjay Ntat te jun jay te ekꞌaybꞌil.»
Ntons kye txnaqꞌatz otzaj kynaꞌoꞌ aj tzꞌibꞌankaj oqtxiꞌ [tuj Tuꞌjal Dios] ikxjani:
“Kꞌontiꞌl nꞌel win taꞌal twitz ajay.”
Yaji txqꞌan xjal tzi [aj nim tuq kyajwalil kxol kye] aj tijajil Israel oxik kyqꞌumaꞌ ikxjani:
«¿Tidiꞌ oqtel akꞌuluꞌ tzan tok qen qa at awajwalil tzan akꞌulun ikxjani?»
Yaji te Jesus owaj stzaqꞌbꞌeꞌ:
«Intjaw exituꞌ ja jayni bꞌix tuj toxiꞌn qꞌij obꞌantel junkyꞌel witzaꞌ.»
Yaji kyetz oxik kyqꞌumaꞌ:
«Oxik tin waqaq tuj oxqal (46) aqꞌbꞌi tzan tbꞌantik,
bꞌix ¿yatz nꞌaqꞌumaꞌ tzan oxe qꞌij obꞌantel junkyꞌel awitzaꞌ?»
Per te jay aj ntqꞌumaꞌ tuq te Jesus,
nyolin tiꞌjx tuq tetz xhchiꞌjel.
Astilji aj tjaw anqꞌin junkyꞌel,
kye txnaqꞌatz otzaj kynaꞌoꞌ te aj otqꞌumaj,
bꞌix oxik kyokslaꞌ te Tuꞌjal Dios oqtxiꞌ bꞌix tiꞌj te aj otqꞌumaj te Jesus kyetz.
Aj man tuq atqet te Jesus tuj Jerusalen tuj te qꞌij Paskw,
kyꞌilaꞌj xjal eꞌokslan tiꞌj,
toklen kyen tidiꞌchq labꞌal aj nqet tuq tkꞌuluꞌ tukyꞌi nim tajwalil.
Per te Jesus kꞌontiꞌl tuq witꞌlik tkꞌuꞌj kyiꞌj tzan tpaj tetz ojetq tuq tzꞌel tnikyꞌ kyiꞌj kyaqil xjal.
Nyaꞌtx presis tuq tzan tyolin junky titzaꞌ tuq kyenabꞌlin kye xjal tzan tpaj tetz oje tzꞌel tnikyꞌ tuq tiꞌj kyanim kye xjal.